Fuldmånen vil i aften være 14 procent større og 30 procent mere lysstærk.

Når vi søndag aften har fuldmåne, så vil den kunne ses som årets eneste supermåne. En halv time efter solnedgang vil Månen stå op i nordøstlig retning, og det er her den fulde supermåne vil være mest imponerende. I København står Månen op klokken 16.11, mens den i Esbjerg står op klokken 16.28. Årsagen til supermånen skal findes i den måde, Månen bevæger sig om Jorden på. Månen bevæger sig i en ikke helt cirkulær bane omkring Jorden, så afstanden fra Jorden til Månen varier med op til 50.000 kilometer. Man betegner det som en supermåne, når Månen er inden for 90 procent af det tætteste, den kan komme på Jorden - og det samtidig er fuldmåne. Det er en afstand, der svarer til 360.000 kilometer. Søndag vil Månen nå 358.000 kilometer fra Jorden, og dermed gør den sig berettiget til at være en såkaldt supermåne. Selv om Månen søndag aften vil være 14 procent større og 30 procent mere lysstærk, end når den er længst fra Jorden, så vil den store og lysstærke supermåne dog mere være en kuriøsitet, end noget man reelt kan se. Månen er det mest lysstærke objekt på himlen, og både størrelsen og lysstyrken vil stort set ikke kunne registreres med det menneskelige øje i forhold til alle andre fuldmåner. Det kan dog anbefales at se supermånen, når den står op. Her vil den tage sig mest imponerende ud. Et optisk bedrag, når Månen er nær horisonten, får den til at se langt større ud, end den reelt er. Dette optiske bedrag og den store supermåne kan ses i store dele af landet, hvor en opklaring fra nord giver gode betingelser for at se Månen stå op i nordøstlige retning. Bedst betingelser for at se supermånen er der i den nordlige del af landet. Supermånen er den eneste af sin slags i 2017, mens 2018 begynder med to supermåner i træk i januar og februar.